  Майя Бывальцева Удмуртиын ас удысазы азинсконъёс басьтэм устоосызлы дышетӥсьёслы коньдонкузьым сётонъя элькун вожвылъяськонлы йылпумъянъёс лэсьтӥзы. Федерал ёзын 12 адями вормиз. Соос быдэн 200 сюрс манет премия басьтозы, ивортэ улосвылысь дышетонъя но тодосъя министерстволэн пресс-службаез. Устоосыз пӧлы шедизы: - Рамис Арасланов, Глазкарысь физикая но математикая лицейысь историяя дышетӥсь; - Анастасия Загребина, Вотка ёросысь Юльской школаысь химияя дышетӥсь; - Татьяна Зайцева, Вавож школаысь физкультурая дышетӥсь; - Ренат Камалов, Глазкарысь 14 номеро гимназиысь математикая но информатикая дышетӥсь; - Елена Камашева, Дэри ёросысь Первомайской посёлокысь А. Н. Сабуров нимо школаысь покчи классъёсты дышетӥсь; - Татьяна Корепанова, Дэбес ёросысь Сюрногурт школаысь покчи классъёсты дышетӥсь; - Ирина Марголина, Глазкарысь 14 номеро гимназиысь покчи классъёсты дышетӥсь; - Елена Микрюкова, Воткаысь А. М. Горький нимо 18 номеро школаысь покчи классъёсты дышетӥсь; - Анжелика Причинина, Ижкарысь «Школа-30» естественно-гуманитарной лицейысь историяя, обществознаниея но шаертодонъя дышетӥсь; - Мария Худякова, Кезысь 1 номеро школаысь историяя, обществознаниея, экономикая но правоя дышетӥсь; - Елена Черных, Воткаысь П. И. Чайковский нимо 1 номеро школаысь географияя дышетӥсь; - Нина Чиркова, Сьӧлта школаысь покчи классъёсты дышетӥсь. Вожвылъяськонлэн улосвыл ёзаз 25 дышетӥсьёс вормизы. Удмуртиысь дышетонъя но тодосъя министерстволэн косонэзъя соослы быдэн 50 сюрс манет сётозы. Сомында ик коньдон басьтоз педагогикая ужасьёслэн вожвылъяськоназы тужгес трос балл люкам 25 адями. 2020-тӥ арын дунъян ӧрие оглом 145 куриськонъёс вуизы Вожвылъяськонэ тужгес мыло-кыдо пыриськизы Ижкарысь, Сарапулысь, Глазкарысь дышетӥсьёс но педагогикая ужасьёс. Куать ёросысь одӥг но куриськон ӧз вуы.  Тодэ вайытом, Ижкарысь Кузебай Герд нимо гимназилэн «Проектный офис удмуртских школьников» ӵектосэз Россиысь калыкез дышетонъя министерстволэн вожвылъяськоназ 873 сюрс манет тыр грант утӥз. Со коньдонэн удмурт калыклэсь лулчеберетсэ дышетонъя медиалаборатория но удмурт кылъя дышетӥсьёс понна методикая сӧзнэт кылдытозы.  Тегъёс: Дышетон Ижкар Удмуртия вожвылъяськон премия дышетӥсьёс 100ар  